જીએલએફ ૨૦૧૮માં પુસ્તકો અને લેખકો માટે વિવિધ એવોર્ડ્સ જાહેર કરાયા. યુવા લેખકો પોતાનાં પુસ્તકો માટેના વિચાર સીધા પ્રકાશકો સુધી પહોંચાડી શકે તે માટેનું ‘ઈન્ક ટેન્ક’નું આયોજન પણ જરૃરી હતું. બાળકો માટેના વિશેષ સાહિત્ય ઉત્સવને જોકે જોઈએ તેવો પ્રતિસાદ ન મળ્યો છતાં આ પ્રકારના કાર્યક્રમો સમયની માગ છે. આ વર્ષે જીએલએફની અમદાવાદની જેમ વડોદરાની આવૃત્તિ પણ શરૃ કરવામાં આવી. જે ૨-૩-૪ ફેબ્રુઆરી ૨૦૧૮ના રોજ યોજાનાર છે. ટૂંકમાં બધું મળીને આ પાંચ દિવસમાં ૧૦૦ જેટલી ઈવેન્ટ્સ, પાંચ નાટકો અને ૨૦૦થી વધુ સ્થાનિક, રાષ્ટ્રીય અને આંતરરાષ્ટ્રીય વક્તાઓ, લેખકો, કલાકારો અને સર્જકોએ ભાગ લીધો હતો. ગુજરાતી ભાષામાં જે રીતે વાર્તા અને વાર્તા કહેવાની કળા વિસરાતી જાય છે તે જોતાં જીએલએફ આયોજકો દ્વારા સમજી વિચારીને જ સમગ્ર સિઝનમાં ‘વાર્તા અને વાર્તા કહેવાની કળા’ને મુખ્ય વિષય તરીકે પસંદ કરાયો હતો. અગાઉ ૨૦૧૬માં તેની ત્રીજી આવૃત્તિમાં સાહિત્યના નવા પ્રકાર તરીકે ફિલ્મો અંગે ચર્ચા થઈ હતી. જ્યારે ૨૦૧૭ની ચોથી આવૃત્તિમાં હાસ્ય અને વ્યંગ કેન્દ્રસ્થાને હતાં. સાહિત્ય કોઈ પુસ્તકના બે પૂંઠા સુધી સીમિત નથી અને લોકોને વાપરવી ગમે તે ભાષા – એ જીએલએફની ફિલોસોફી રહી છે. જેને ધ્યાનમાં રાખીને આ વર્ષે ‘વાર્તા અને વાર્તા કહેવાની કળા’ની મુખ્ય થીમમાં થિયેટર, ફિલ્મ, ડોક્યુમેન્ટરી, સંગીત, પત્રકારત્વ, સોશિયલ મીડિયા એમ તમામ વિષયોને આવરી લેવાયા હતા. ફિલ્મજગત સાથે જોડાવા ઇચ્છતા યુવાઓ માટે ખાસ સ્ક્રીન રાઇટર એસોસિયેેશન સાથે જોડાણ કરીને વિવિધ ૧૪ જેટલા વર્કશોપ અને માસ્ટરક્લાસે યોગ્ય દિશા ચીંધી. દેવદત્ત પટનાયક, મેરૃ ગોખલે, રાકેશ ઓમપ્રકાશ મહેરા, અંજુમ રજબઅલી, કેતન મહેતા, રાજદીપ સરદેસાઈ, સાગરિકા ઘોષ, વિનય કુમાર જેવી વિવિધ ક્ષેત્રની જાણીતી હસ્તીઓ સાથે સવાલ જવાબ તો દૂર, નજીકથી નિહાળવા પણ ન મળે તેમને સાંભળવાનો અને પ્રશ્નો પૂછવાનો લોકોને મોકો મળ્યો.